Sakeman in Johannesburg doodgeskietArgieffoto ter illustrasie van Johannesburg. (Foto: Unsplash) ’n Tanzaniese sakeman (36) is vandeesweek koelbloedig in sy motor in Braamfontein in Johannesburg doodgeskiet. Kapt. Musa Shihambe, woordvoerder van die polisie, het die voorval aan Maroela Media bevestig. Volgens Shihambe het onbekende verdagtes in ’n BMW X5 Maandagmiddag op die slagoffer in sy Audi in Jutastraat losgebrand voordat hulle op die vlug geslaan het. Die slagoffer het sewe skietwonde in die voorval opgedoen. Elf patroondoppies is op die toneel aangetref. Ross Campbell, woordvoerder van ER24, het in ’n verklaring gesê paramedici en ’n plaaslike sekerheidsmaatskappy is omstreeks 15:10 na die toneel in Jutastraat ontbied waar die oorledene in die bestuursitplek van die Audi aangetref is. Hy is op die toneel dood verklaar. Die polisie ondersoek ’n saak van moord. Niemand is nog in verband met die moord in hegtenis geneem nie, het Shihambe gesê.